CELEX: C2005/115/56
Language: el
Date: 2005-05-14 00:00:00
Title: Υπόθεση T-110/05: Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 4 Μαρτίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/31
            
         Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 4 Μαρτίου 2005
   (Υπόθεση T-110/05)
   (2005/C 115/56)
   Γλώσσα διαδικασίας: η ιταλική
   Η Ιταλική Δημοκρατία, εκπροσωπούμενη από τον Avvocato dello Stato Giacomo Aiello, άσκησε στις 4 Μαρτίου 2005, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει τον προσβαλλόμενο κανονισμό, στο μέτρο που δεν προβλέπει κανένα έκτακτο μέτρο στήριξης της αγοράς των πουλερικών, κατά την έννοια του άρθρου 14 του κανονισμού (ΕΟΚ) 2777/75, σε σχέση με τους νεοσσούς μιας ημέρας που θανατώνονται λόγω αδυναμίας προσαρμογής στην εκτροφή, στις περιοχές που έχουν πληγεί από τη γρίπη των πτηνών και υπόκεινται σε κτηνιατρικά περιοριστικά της κυκλοφορίας μέτρα·
            
         
               2.
            
            
               να καταδικαστεί η καθής στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Η Κυβέρνηση της Ιταλικής Δημοκρατίας προσέβαλε ενώπιον του Πρωτοδικείου των Ευρωπαϊκών Κοινοτήτων τον κανονισμό (ΕΚ) 2102/2004 της Επιτροπής, της 9ης Δεκεμβρίου 2004, όσον αφορά έκτακτα μέτρα στήριξης της αγοράς στον τομέα των αυγών στην Ιταλία (1), στο μέτρο που δεν προβλέπει κανένα έκτακτο μέτρο στήριξης της αγοράς των πουλερικών, κατά την έννοια του άρθρου 14 του κανονισμού (ΕΟΚ) 2777/75 (2), σε σχέση με τους νεοσσούς μιας ημέρας που θανατώνονται λόγω αδυναμίας προσαρμογής στην εκτροφή, στις περιοχές που έχουν πληγεί από τη γρίπη των πτηνών και υπόκεινται σε κτηνιατρικά περιοριστικά της κυκλοφορίας μέτρα.
   Προς στήριξη της προσφυγής της, η Ιταλική Κυβέρνηση προέβαλε τα εξής:
   
               1)
            
            
               παραβίαση της αρχής της απαγορεύσεως των διακρίσεων μεταξύ κοινοτικών πτηνοτρόφων, την οποία καθιερώνει το άρθρο 34, παράγραφος 2, εδάφιο 2, ΕΚ, στο μέτρο που, στην Ιταλία, μολονότι χορηγήθηκαν έκτακτα μέτρα στήριξης μόνον της αγοράς των αυγών, δεν επετράπη η χορήγηση έκτακτων μέτρων στήριξης της αγοράς των πουλερικών, οπότε υπήρξε διάκριση μεταξύ των Ιταλών πτηνοτρόφων σε σχέση με τους Ολλανδούς πτηνοτρόφους και, ως εκ τούτου, παράβαση του άρθρου 34, παράγραφος 2, της Συνθήκης ΕΚ·
            
         
               2)
            
            
               υπέρβαση εξουσίας και πρόδηλη πλάνη εκτιμήσεως της Επιτροπής, η οποία, αρνούμενη να χορηγήσει έκτακτα μέτρα στήριξης της αγοράς για τους νεοσσούς μιας ημέρας που θανατώνονται λόγω αδυναμίας προσαρμογής στην εκτροφή, υπερέβη τις εξουσίες που της αναθέτει ο βασικός κανονισμός της κοινής οργάνωσης των αγορών στον τομέα των πουλερικών και υπέπεσε σε πλάνη εκτιμήσεως ως προς την κατάσταση της ιταλική αγοράς πουλερικών, καθώς και ως προς τα στοιχεία που διέθετε σχετικά με τη δομή της παραγωγής·
            
         
               3)
            
            
               παράβαση και εσφαλμένη ερμηνεία του άρθρου 14 του κανονισμού 2777/75, στο μέτρο που η αδικαιολόγητη άρνηση της Επιτροπής να χορηγήσει έκτακτα μέτρα στήριξης της αγοράς των νεοσσών μιας ημέρας που θανατώνονται λόγω αδυναμίας προσαρμογής στην εκτροφή προκύπτει από εσφαλμένη ερμηνεία του άρθρου 14 του κανονισμού 2777/75.
            
         Τέλος, η προσφεύγουσα προβάλλει παραβίαση της υποχρεώσεως αιτιολογήσεως των κοινοτικών πράξεων.
   
      (1)  ΕΕ L 365 της 10.12.2004, σ. 10.
   
      (2)  ΕΕ ειδ. έκδ. 03/014, σ. 71.